บริษัทผลิตอาหาร Kanemi ในประเทศญี่ปุ่น ประกาศรับผู้ฝึกปฏิบัติงานด้านเทคนิคชาวไทยเพิ่ม 42 อัตรา
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงานได้รับรายงานจากนางสาวสดุดี กิตติสุวรรณ อัครราชทูตที่ปรึกษา (ฝ่ายแรงงาน) ณ กรุงโตเกียว ว่าบริษัท Kanemi (คาเนมิ) ซึ่งเป็นสถานประกอบกิจการประเภทผลิตอาหารพร้อมรับประทาน อาหารแช่แข็ง ซึ่งประกอบด้วย ธุรกิจการขายภายนอก ที่ผลิตและจัดส่งผลิตภัณฑ์อาหารสำหรับร้านสะดวกซื้อและรับผลิตภัณฑ์สำเร็จรูปแบบบริการส่งถึงบ้านให้กับสหกรณ์ผู้บริโภคในแต่ละภูมิภาค ต้องการรับสมัครผู้ฝึกงาน (เพศหญิง) จำนวน 42 อัตรา ในตำแหน่งการผลิตอาหารสำเร็จรูป รายได้ 880 – 1,040 เยน/ชั่วโมง เพื่อทำงาน ณ ประเทศญี่ปุ่น โดยมอบหมายให้บริษัทจัดหางาน Northeast Overseas Recruitment (Thailand) เป็นผู้ดำเนินการจัดหางาน เบื้องต้นสำนักงานแรงงานในประเทศญี่ปุ่น มีการตรวจสอบสถานะนายจ้างและสภาพการจ้างงานของนายจ้าง รวมทั้งเอกสารที่ยื่นประกอบการขอรับรองเอกสารการจ้างงานแล้ว พบว่าเงื่อนไขการจ้างงาน อัตราค่าจ้าง และการรับผิดชอบค่าใช้จ่ายของผู้ฝึกงาน มีความเหมาะสมและเป็นไปตามกฎหมายแรงงานของประเทศญี่ปุ่นทั้งนี้ เมื่อวันที่ 1 ตุลาคมที่ผ่านมา รัฐมนตรีว่าการกระทรวงแรงงานได้นำคณะเยือนประเทศญี่ปุ่น ตรวจเยี่ยมพบปะให้กำลังใจแรงงานไทยของบริษัทดังกล่าว และได้มีการพูดคุยหารือร่วมกับนประธานบริษัท คาเนมิ และคณะผู้บริหาร ถึงการรับผู้ฝึกปฏิบัติงานด้านเทคนิคชาวไทยเพิ่ม ซึ่งทางบริษัทมีความยินดีอย่างมาก เนื่องจากแรงงานไทยมีทักษะฝีมือดี ขยันทำงาน เรียนรู้เร็ว และมีความพยายามเรียนรู้ภาษาญี่ปุ่น